Document ID: /roh_data/filtered/fineweb-2-filterrobots_roh.jsonl.gz/23031

En l'Italia cumbatta Garibaldi per l'independenza, a Vienna revolteschan lavurants, a Francfurt e Paris debatteschan assambleas naziunalas davart constituziuns.
L'onn 1848 è in onn sco nagin auter en l'istorgia europeica. Tut l'Europa è en moviment e cumbatta per dretgs e libertads. In stadi è pli spert che tut ils auters, la Svizra. L'onn 1848 entra en vigur la Constituziun federala ed uschia nascha amez l'Europa l'emprim stadi modern.
La via a quella Constituziun è dentant stada spinusa, er or da vista grischuna. Cun la Marella envida Isabelle Jaeger ad ina gita istorica che maina 175 onns en il passà, en l'onn da naschientscha da la Constituziun federala.